《赠蒋都阃》
明代·曾鸣雷

将军将门之子才最雄，猿臂双弯黑月弓。手接飞猱力缚虎，剑弯苍龙气划虹。

北风刮地撼狼山，滚滚胡尘黯鹤关。闻之拔剑皆并裂，横行直欲斩楼兰。

二十功名称唾手，系肘黄金大如斗。亲拥楼船下濑师，海上鲸鲵荡不有。

横槊赋诗动一军，将军能武兼好文。玉瓶金碗常留客，握发逢迎不厌频。

肮脏苏生吾党彦，风尘失路动遭谴。憔悴饥鹰方掣鞲，局蹐龙媒苦被韅。

将军见之三叹息，为借风云生羽翼。丈夫意气古如此，世上悠悠那足比。

君不见季布昔置广柳车，何用髡钳空自嗟。一朝排难身仍贵，至今犹忆鲁朱家。

作者简介：曾鸣雷，南海人。明神宗万历三十一年（一六〇三）经魁。事见道光《广东通志》卷七五。